উত্তরাঞ্চলে গুঁড়ি গুঁড়ি বৃষ্টিতে বেড়েছে শীত
দেশের উত্তরাঞ্চলে রোববার গুঁড়ি গুঁড়ি বৃষ্টি হয়েছে। নতুন করে এ বৃষ্টিতে রাজশাহী, শেরপুর, গাইবান্ধা, কুড়িগ্রাম, নওগাঁ ও জয়পুরহাটসহ উত্তরাঞ্চলের তাপমাত্রা কমে গেছে। ফের জেঁকে বসেছে শীত। জনজীবনে দুর্ভোগ নেমে এসেছে। কৃষকরা রবিশস্যের ক্ষতির আশঙ্কা করছেন। ব্যুরো ও প্রতিনিধিদের পাঠানো খবর-







রাজশাহী ও তানোর : ঝলমলে রোদ ও শীতের তীব্রতা শনিবার কম থাকলেও রোববার ভোর থেকে রাজশাহীর আকাশে ঘন কুয়াশা নেমে আসে। কমে যায় তাপমাত্রা। সকাল থেকে শুরু হয় গুঁড়ি গুঁড়ি বৃষ্টি। এতে পদ্মাপারের মানুষের জীবনে দুর্ভোগ নেমে আসে। আবহাওয়া অফিস জানায়, রাজশাহীতে ২.২ মিলিমিটার বৃষ্টিপাত রেকর্ড করা হয়েছে। সকালে রাজশাহীর সর্বনিম্ন তাপমাত্রা রেকর্ড করা হয়েছে ১০. ৮ ডিগ্রি সেলসিয়াস। আগের দিন ছিল ১২.৬ ডিগ্রি সেলসিয়াস। তানোরে হিমেল হাওয়া ও কুয়াশায় শীত জেঁকে বসেছে। জানা গেছে, তানোরে প্রায় সাড়ে ৫ হাজার শীতবস্ত্র সরকারিভাবে বরাদ্দ হয়। কিন্তু তা নিজেদের মধ্যে ভাগাভাগি করে নিয়েছেন জনপ্রতিনিধিরা। ছিন্নমূল, দুস্থ, অসহায় ও প্রতিবন্ধীরা বঞ্চিত হয়েছে বলে অভিযোগ পাওয়া গেছে।




শেরপুর : দু’দিন ধরে ঘন কুয়াশা আর শীতের তীব্রতা কিছুটা কমলেও রোববার দুপুর ১২টার পর থেকে শেরপুরে হালকা ও গুঁড়ি গুঁড়ি বৃষ্টি হচ্ছে। বয়ে চলেছে হিমেল হাওয়া। শীতে কাঁপছে জনপদ।
গাইবান্ধা : গাইবান্ধায় রোববার হঠাৎ বৃষ্টি হয়েছে। সকাল সাড়ে ৯টা থেকে বিকাল পর্যন্ত বৃষ্টির কারণে সাধারণ মানুষ চরম ভোগান্তিতে পড়ে। তাপমাত্রা কমে যাওয়ায় অসহনীয় পরিস্থিতির সৃষ্টি হয়। মানুষের দৈনন্দিন কাজে ব্যাঘাত ঘটে। কনকনে ঠাণ্ডায় স্থবির হয়ে পড়ে জনজীবন।
নাগেশ্বরী (কুড়িগ্রাম) : রোববার দিনভর ঘন কুয়াশা ও হিমেল হাওয়ার সঙ্গে বিকালে ছিল গুঁড়ি গুঁড়ি বৃষ্টি। এতে জেঁকে বসেছে ঠাণ্ডা। সারা দিন সূর্যের দেখা মেলেনি। হিমেল হাওয়া শরীরে কাঁপন ধরালেও কর্মজীবী মানুষের কোনো সমস্যা হয়নি। তবে বিকালের গুঁড়ি গুঁড়ি বৃষ্টি তাতে বিঘ্ন ঘটায়।
নিয়ামতপুর (নওগাঁ) : নিয়ামতপুরে রোববার সকাল থেকে শুরু হওয়া গুঁড়ি গুঁড়ি বৃষ্টিতে আলু, পেঁয়াজ, রসুন, গম ও সরিষার ক্ষেতে পানি জমে যায়। এতে ক্ষেত নষ্ট হয়েছে। বৃষ্টিতে সরিষার ফুলে পরাগায়ন ব্যাহত হওয়ার শঙ্কা রয়েছে। রবিশস্য চাষীরা ফসলের ক্ষতির আশঙ্কা করছেন।
জয়পুরহাট : কয়েকদিন ধরে ঝলমলে রোদে শীতের তীব্রতা কম হওয়ায় জনজীবনে স্বস্তি নেমে এসেছিল। কিন্তু রোববার ভোররাত থেকে কুয়াশায় আকাশ ঢেকে যায়। সকাল ১০টার পর থেকে থেমে থেমে বৃষ্টি হয়। এতে মাঠের আলুক্ষেত ও বোরোর বীজতলা নিয়ে শঙ্কায় পড়েছেন কৃষকরা। ঠাণ্ডাজনিত রোগের প্রকোপ দেখা দিয়েছে জনপদে।

দেশের উত্তরাঞ্চলে রোববার গুঁড়ি গুঁড়ি বৃষ্টি হয়েছে। নতুন করে এ বৃষ্টিতে রাজশাহী, শেরপুর, গাইবান্ধা, কুড়িগ্রাম, নওগাঁ ও জয়পুরহাটসহ উত্তরাঞ্চলের তাপমাত্রা কমে গেছে। ফের জেঁকে বসেছে শীত। জনজীবনে দুর্ভোগ নেমে এসেছে। কৃষকরা রবিশস্যের ক্ষতির আশঙ্কা করছেন। ব্যুরো ও প্রতিনিধিদের পাঠানো খবর-